CELEX: C2005/257/08
Language: el
Date: 2005-10-15 00:00:00
Title: Υπόθεση C-318/05: Προσφυγή της Επιτροπής των Ευρωπαϊκών Κοινοτήτων κατά της Ομοσπονδιακής Δημοκρατίας της Γερμανίας που ασκήθηκε στις 17 Αυγούστου 2005

15.10.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 257/4
            
         Προσφυγή της Επιτροπής των Ευρωπαϊκών Κοινοτήτων κατά της Ομοσπονδιακής Δημοκρατίας της Γερμανίας που ασκήθηκε στις 17 Αυγούστου 2005
   (Υπόθεση C-318/05)
   (2005/C 257/08)
   Γλώσσα διαδικασίας: η γερμανική
   Η Επιτροπή των Ευρωπαϊκών Κοινοτήτων, εκπροσωπούμενη από τους Richard Lyal και Kilian Gross, με τόπο επιδόσεων στο Λουξεμβούργο, άσκησε στις 17 Αυγούστου 2005 ενώπιον του Δικαστηρίου των Ευρωπαϊκών Κοινοτήτων προσφυγή κατά της Ομοσπονδιακής Δημοκρατίας της Γερμανίας.
   Η Επιτροπή των Ευρωπαϊκών Κοινοτήτων ζητεί από το Δικαστήριο:
   
               1)
            
            
               να αναγνωρίσει ότι η Ομοσπονδιακή Δημοκρατία της Γερμανίας παρέβη τις υποχρεώσεις που υπέχει από τα άρθρα 18, 39, 43 και 49 ΕΚ, διότι απέκλεισε άνευ εξαιρέσεως τα σχολικά δίδακτρα για τη φοίτηση σε σχολεία της αλλοδαπής από την έκπτωση ειδικών δαπανών από τον φόρο, την οποία προβλέπει το άρθρο 10, παράγραφος 1, αριθ. 9, του Einkommensteuergesetz (EStG, νόμου για τον φόρο εισοδήματος)·
            
         
               2)
            
            
               να καταδικάσει την Ομοσπονδιακή Δημοκρατία της Γερμανίας στα δικαστικά έξοδα.
            
         Λόγοι της προσφυγής και κύρια επιχειρήματα
   Κατά την άποψη της Επιτροπής των Ευρωπαϊκών Κοινοτήτων, η ρύθμιση που προβλέπεται από το άρθρο 10, παράγραφος 1, αριθ. 9, του γερμανικού νόμου για τον φόρο εισοδήματος δεν συμβιβάζεται με την ελευθερία παροχής υπηρεσιών και τα προβλεπόμενα από τη Συνθήκη ΕΚ δικαιώματα ελεύθερης διακινήσεως.
   Σύμφωνα με το άρθρο 10, παράγραφος 1, αριθ. 9, EStG, ο φορολογούμενος στη Γερμανία έχει τη δυνατότητα να εκπίπτει το 30 % των διδάκτρων που καταβάλλονται σε εγκεκριμένα ή αναγνωρισμένα από το κράτος ιδιωτικά σχολεία, ως ειδικής δαπάνης, από το συνολικό ποσό των φορολογουμένων εισοδημάτων του. Όσον αφορά τα σχολικά δίδακτρα, τα οποία καταβάλλονται σε ιδιωτικά σχολεία που έχουν την έδρα τους σε άλλο κράτος μέλος, αυτή η δυνατότητα εκπτώσεως δεν υφίσταται.
   Η Επιτροπή θεωρεί ότι ο γενικός αποκλεισμός αλλοδαπών ιδιωτικών σχολείων από το περιγραφέν φορολογικό προνόμιο εισάγει διακρίσεις. Η μειονεκτική φορολογική μεταχείριση των αλλοδαπών ιδιωτικών σχολείων προσβάλλει, κατά την άποψή της, τόσο την ελευθερία παροχής υπηρεσιών των αλλοδαπών σχολείων όσο και αυτήν του εγκατεστημένου στη Γερμανία φορολογουμένου, ο οποίος θα επιθυμούσε να στείλει τα παιδιά του σε αλλοδαπό ιδιωτικό σχολείο.
   Τα αλλοδαπά ιδιωτικά σχολεία υποχρεώνονται, επιπλέον, να εγκαθίστανται στη Γερμανία, αν θέλουν να αποφύγουν ανταγωνιστικό μειονέκτημα μέσω της μειονεκτικής φορολογικής μεταχειρίσεως των πελατών τους. Με τον τρόπο αυτό συντελείται απαράδεκτη ανάμειξη στην ελευθερία εγκαταστάσεως.
   Τέλος, ο περιορισμός της δυνατότητας εκπτώσεως προσβάλλει τα δικαιώματα ελεύθερης διακινήσεως των πολιτών άλλων κρατών της ΕΕ, οι οποίοι θέλουν να μετακομίσουν στη Γερμανία, αλλά ταυτόχρονα επιθυμούν τα παιδιά τους να εξακολουθήσουν να πηγαίνουν σε ιδιωτικά σχολεία στη χώρα προελεύσεώς τους. Το ίδιο ισχύει για Γερμανούς υπηκόους, οι οποίοι ζουν σε άλλο κράτος μέλος, αλλά εξακολουθούν να φορολογούνται απεριορίστως στη Γερμανία. Και αυτοί τυγχάνουν δυσμενούς μεταχειρίσεως αν θέλουν να στέλνουν τα παιδιά τους σε ιδιωτικό σχολείο εκτός Γερμανίας.